Słowôrz Gwarów Kaszëbsczich na Spódkù Lëdowim B. Zëchtë notérëje cziledzesąt tësąców kaszëbsczich słów. Materiałë do niegò bëłë przez autora brzątwioné òd lat 30 do 60 ùszłégò wiekù. Wëstrzód nych je baro wiele (wikszosc) słowów z jãzëka, chcemë le gò nazwac, lëdowégò: doticzącëch żëcégò na wsë, gbùrzëznë, rodë, fòlkloru. Baro môło je słów sparłãczonëch z terëczasnym żëcym w gardze, na przëmiôr z nowinama technicznyma. W procëmnoscë do chòcbë Słowôrza J. Trepczika, bezmała ni ma słów òznôczającëch jinstitucëje pòliticzné, prawné. W całim słowôrzu Zëchtë je le pôrãdzesąt słów òznôczonëch kwalifikatorã neòlodżizna abò neòzemantizna. Ale w nëch dëcht le nalézemë ne słowa sparłãczoné z terëczasnym żëcym.